**Informacija apie priimtą sprendimą dėl vištų dedeklių auginimo Gaudikaičių k., Degaičių sen., Telšių r., leistinumo poveikio aplinkai požiūriu**

**1. Planuojamos ūkinės veiklos užsakovas** –KB „Europe eggs“, Stanelių k., Plungės r. sav.; KB „Telšių paukščiai“, Ubiškės k., Telšių r. sav.; KB „Baltic egg production“, Sruojos g. 3, Varkalių k., Plungės r. sav., tel. +370 611 16382; KB „Stanelių grūdai“, Macenių k., Plungės r. sav.

**2. Poveikio aplinkai vertinimo dokumentų rengėjas** –UAB „Ardynas“, Gedimino g. 47, LT-44242, Kaunas, tel. (8 37) 232 209, faks. (8 37) 337 257.

**3. Planuojamos ūkinės veiklos pavadinimas** –Vištų dedeklių auginimas.

**4. Planuojamos ūkinės veiklos vieta –** Telšių apskritis, Telšių rajonas, Degaičių seniūnija, Gaudikaičių kaimas.

**5. Planuojamos ūkinės veiklos aprašymas.**

Planuojama ūkinė veikla – vištų dedeklių auginimas. Planuojamas pajėgumas – 759 360 paukščių, kas sudaro 5315,5 sutartinių gyvulių (toliau – SG). Planuojamą ūkinę veiklą numatyta vykdyti UAB „Anulėnų paukštynas‘‘ nuosavybės teise priklausančio žemės sklypo (kad. Nr. 7805/0001:304, plotas – 28,6882 ha), esančio Gaudikaičių k., Degaičių sen., Telšių r. sav. rytinėje dalyje, kurios plotas – 14,4810 ha, pagrindinė žemės sklypo naudojimo paskirtis – žemės ūkio paskirties žemė. Šią sklypo dalį UAB „Anulėnų paukštynas“ nuomoja kitoms bendrovėms: KB „Europe eggs“, KB „Baltic egg productuion“, KB „Stanelių grūdai“, KB „Telšių paukščiai“.Valstybės įmonės „Registrų centras“ duomenimis, Nekilnojamojo turto registre įregistruoto žemės sklypo (kad. Nr. 7805/0001:304) naudojimo būdas – specializuoti sodininkystės, gėlininkystės, šiltnamių, medelynų ir kitų specializuotų ūkių žemės sklypai, naudojimo pobūdis – specializuotų augalininkystės ar gyvulininkystės ūkių. Viso sklypo ribose nustatyta gamybinių ir komunalinių objektų sanitarinės apsaugos ir taršos poveikio zona.

UAB „Anulėnų paukštynas“ iki 2012 m. paukštininkystės veiklą vykdė viso 28,6882 ha sklypo ribose, o nuo 2012 m. sausio mėn. pagal atnaujintą Taršos integruotos prevencijos ir kontrolės (toliau – TIPK) leidimą sklypo dalyje, kurios plotas 14,2072 ha (papildomai еsama mėšlidė buvo naudojama pagal nuomos sutartį su UAB „Europe eggs“). Projektinis bendrovės pajėgumas pagal TIPK leidimą Nr. T-46 (atnaujintas 2012 m. sausio 18 d.) 200 000 vietų paukščiams laikyti vienu metu – 39 000 vietų vištoms dedeklėms laikyti bei 161 000 vietų vištų prieaugliui ir broileriams auginti. Tai sudaro 337,4 SG. Poveikio aplinkai vertinimo ataskaitoje (toliau - PAV ataskaita) numatyta, kad pradėjus vykdyti planuojamą ūkinę veiklą, paukštininkystės veikla pagal UAB „Anulėnų paukštynas“ TIPK leidimą Nr. T-46 (atnaujintas 2012 m. sausio 18 d.) nebus vykdoma.

Poveikio aplinkai vertinimo procedūros yra atliekamos lygiagrečiai rengiamam planuojamos teritorijos detaliajam planui. Planavimo organizavimo pagrindas – Telšių rajono savivaldybės Tarybos sprendimas Nr.T1-180 „Dėl leidimo rengti žemės sklypo kadastrinis Nr. 7805/0001:304 Degaičių k.v. Gaudikaičių k., Degaičių sen., Telšių r. detalųjį planą“. Žemės sklypas, kuriame planuojama ūkinė veikla pagal Telšių rajono savivaldybės teritorijos bendrąjį planą, patvirtintą Telšių rajono savivaldybės tarybos 2008 m. balandžio 24 d. sprendimu Nr. T1-165 (toliau –Bendrasis planas) patenka į I-Už funkcinę zoną – perspektyvių gyvenamųjų vietovių įtakos arealų zona. PAV ataskaitos rengėjai pateikia išvadą, kad planuojama ūkinė veikla atitinka Bendrąjį planą, taip pat atitinka Telšių apskrities bendrąjį (generalinį) planą, patvirtintą Lietuvos Respublikos Vyriausybės 2010 rugsėjo 8 d. nutarimu Nr. 1299. Planuojama ūkinė veikla atsižvelgiant į egzistuojančias realijas užtikrina esamų teritorijų planavimo dokumentų sprendinių įgyvendinimą, pagrindinius šiuose teritorijų planavimo dokumentuose numatytus tikslus ir principus: užtikrinti Telšių rajono ekonominį augimą, sudaryti sąlygas investicijų pritraukimui, naujų įmonių steigimuisi bei esamų bendrovių plėtrai, taip pat gyventojų pajamų didinimui; įdiegti intensyvių siaurai specializuotų ūkių veiklą priemiestinėse teritorijose; specializuoti žemės ūkio ir kitas ūkio šakas pagal vietos potencialo ir rinkos poreikio ypatumus.

PAV ataskaitoje numatyta, kad perspektyvoje tame pačiame žemės sklype šalia projektuojamų paukštidžių numatomos gretutinės ūkinės veiklos – kiaušinių rūšiavimo ir fasavimo bei kiaušinių perdirbimo veikla, taip pat grūdų perdirbimo ir pašarų gamybos veikla (toliau – perspektyvinės teritorijoje numatomos veiklos). Šioms perspektyvinėms teritorijoje numatomoms ūkinėms veikloms buvo atlikta atranka dėl poveikio aplinkai vertinimo. Pagal LR Šiaulių regiono aplinkos apsaugos departamento (toliau – ŠRAAD) 2011 m. balandžio 1 d. raštą Nr. SR-S-656 (7.1) poveikio aplinkai vertinimas neprivalomas. Pasibaigus šios atrankos išvados galiojimui, buvo kreiptasi į ŠRAAD dėl atrankos išvados galiojimo pratęsimo. ŠRAAD 2014-03-26 raštu Nr. (4)SR-S-643 (7.1) pateikė atsakymą, kad šiuo metu neturi pagrindo priimti sprendimo dėl atrankos išvados galiojimo pratęsimo.

***Informacija apie planuojamos ūkinės veiklos vietos gretimybes***

UAB “Anulėnų paukštynas“ sklypas išsidėstęs šiaurinėje Telšių miesto pusėje už kelio Šiauliai – Klaipėda. Iš trijų pusių sklypas ribojasi su privačios nuosavybės sklypais, kurių pagrindinė naudojimo paskirtis - žemės ūkio paskirties žemė. Pietrytinėje pusėje UAB „Anulėnų paukštynas“ sklypas ribojasi su gyvenamosios paskirties sklypu, kuriame yra gyvenamas pastatas. Atstumas nuo gyvenamo namo iki artimiausios paukštidės – apie 121 m, iki mėšlidės – apie 290 m iki perspektyvinių teritorijoje numatomų veiklų – kiaušinių perdirbimo gamybos pastato apie 59 m, iki pašarų gamybos pastatų išdėstymo vietos – apie 190 m. Artimiausi Telšių miesto gyvenami namai nuo planuojamų paukštidžių nutolę apie 423 m, nuo perspektyvinės veiklos – pašarų gamybos vietos nutolę apie 330 m. Gaudikaičių gyvenvietės artimiausios sodybos išsidėsčiusios už apie 456 m šiaurės vakarų kryptimi nuo teritorijos, kurioje planuojama ūkinė veikla (mėšlidės pastato). Iš vakarų pusės artimiausias gyvenamasis namas nutolęs apie 509 m atstumu nuo planuojamos ūkinės veiklos vietos (paukštidės pastato). Iš pietų pusės 138 m atstumu nuo esamos paukštyno teritorijos ribos yra kavinė UAB „Branša“. Visuomeninės paskirties pastatai (mokyklos, gydymo įstaigos, bibliotekos) nutolę daugiau nei 2 kilometrų atstumu į pietus nuo planuojamos ūkinės veiklos vietos. Rytinėje pusėje už 122 m nuo planuojamos ūkinės veiklos vietos išsidėsčiusi Telšių miesto nuotekų valymo įrenginių teritorija. UAB „Baltijos mineralinių vandenų kompanija“ nuo planuojamos ūkinės veiklos vietos nutolusi apie 941 m atstumu, AB „Žemaitijos pienas“ nuo planuojamos ūkinės veiklos vietos nutolusi apie 1037 m atstumu. Pagal Bendrojo plano sprendinius artimiausia rekreacinė teritorija yra už 1,5 km į šiaurę nuo UAB „Anulėnų paukštynas“ žemės sklypo ribos.

Planuojamos ūkinės veiklos teritorija nepatenka į saugomas teritorijas ir Europos ekologinio tinklo „Natura 2000“ teritorijas ir su jomis nesiriboja. Artimiausios saugomos teritorijos: Germanto kraštovaizdžio draustinis, nuo planuojamos ūkinės veiklos vietos nutolęs apie 5 km atstumu; Buožėnų geomorfologinis draustinis nutolęs apie 5,2 km atstumu. Artimiausia Natura 2000“ Buveinių apsaugai svarbi teritorija (toliau – BAST teritorija) – Germanto ežeras (LTTEL0001) nuo planuojamos ūkinės veiklos vietos nutolusi apie 6 km. Pagal Bendrojo plano gamtinio karkaso brėžinį, esamo UAB „Anulėnų paukštynas“ šiaurinė sklypo dalis, kurioje yra esami paukštidžių pastatai, patenka į gamtinio karkaso teritoriją, tačiau naujai planuojama ūkinė veikla ar jokia kita veikla šioje vietoje nebus vykdoma. Biologinės įvairovės atžvilgiu planuojamos ūkinės veiklos teritorija nėra vertinga, saugomų buveinių ir radimviečių šioje teritorijoje nenustatyta. Sklypas vietomis apželdintas medžiais ir krūmais, kuriuos pagal galimybę numatoma išsaugoti. PAV ataskaitoje nurodyta, kad planuojama ūkinė veikla gamtiniam karkasui, saugomoms teritorijoms, rekreacinėms teritorijoms ir biologinei įvairovei neigiamo poveikio neturės. Įvertinus esamą vietovės situaciją PAV ataskaitoje numatoma, kad planuojamas objektas bendrai kraštovaizdžio struktūrai įtakos neturės, o tinkami sklypo išplanavimo, apželdinimo ir pažangūs architektūriniai pastatų sprendiniai tik pagerins vizualinį estetinį vaizdą nagrinėjamoje teritorijoje.

Planuojamos ūkinės veiklos (toliau - PŪV) teritorijoje ir gretimybėje kultūros paveldo objektų ar jų apsaugos zonų nėra. Vadovaujantis Kultūros paveldo departamento prie Kultūros ministerijos Telšių teritorinio padalinio 2012-06-27 raštu Nr. 2Te-413, planuojama veikla neturės reikšmingos įtakos nekilnojamosioms kultūros vertybėms, todėl poveikio aplinkai vertinimas kultūros paveldo aspektu yra neprivalomas.

***Informacija apie PŪV technologinį procesą***

Pagal PAV ataskaitą vištų dedeklių auginimui planuojamos 4 paukštidės, kurių kiekvienos užstatymo plotas – 3538 m2 ir mėšlidė, kurios užstatymo plotas – apie 6050 m2. Viso viename pastate numatoma auginti 189840 paukščių (vištų dedeklių), 4 vištidėse – 759360 paukščių. Vištų dedeklių prieauglio projektuojamose paukštidėse auginti neplanuojama, jis bus perkamas, atvežamas ir patalpinamas į paukštides 110-120 dienų amžiaus. Bendras vištų dedeklių auginimo ciklas – 18 mėnesių. Tame tarpe 4 mėnesius auginama prieauglio pastate (ne paukštyno teritorijoje) ir 14 mėnesių sklypo teritorijoje išdėstytuose 4 dedeklių pastatuose. Vištų dedeklių auginimui skirtame pastate numatomi 12 aukštų su tarpinėmis grindimis narvai. Viename pastate numatyta sumontuoti 7 narvų eiles po 136,28 m ilgio; kiekvienoje eilėje išdėstyti narvai po 241x126cm, kurie pertverti išilgai į dvi dalis po 241x63cm. Viso bus 9 492 narveliai (241 x 63 cm). Viename narvelyje numatoma auginti 20 paukščių, skaičiuojant 759,15 cm2 paukščiui. Viso auginimo metu paukščiai bus maitinami pagal nustatytą programą automatine šėrimo sistema užpilant pašarą į lovelius, sumontuotus išilgai visų lizdų. Pašarai bus tiekiami iš šalia pastato sumontuoto 32,4 t. bunkerio ir vamzdžiu su šneku paduodami į pašarų vežimėlius. Planuojamos ūkinės veiklos metu pakratų vištoms nebus naudojama. Pasikapstymui ir lesiojimui numatytos specialios, patentuotos plastikinės plokštelės, ant kurių nubirs truputis pašaro iš lesinimo lovelio, vištos jį sules ir bandys surasti dar daugiau, kapstydamos*.* Vištų šėrimui planuojama sunaudoti apie 35000 t/metus visaverčių lesalų. Bet kuriuo metu paukščiai galės atsigerti iš dvejų girdymo ``nipelių,`` kiekviename narve, sumontuotų narvų viršutinėje dalyje. Kiaušiniai bus surenkami automatine kiaušinių surinkimo sistema, iš kiekvienos narvelių eilės, kiekvieno aukšto, ir kiaušinių transporteriais, bus paduodami į kiaušinių sandėlį. Planuojama kiekvieną dieną vienoje vištidėje surinkti apie 180 000 – 184000 kiaušinių, 4 vištidėse 720000 – 736000 kiaušinių, viso per metus apie 220 mln. kiaušinių. Reguliuojamo intensyvumo apšvietimo linijos sumontuotos kiekviename tarpe tarp narvų linijų. Pastate numatoma sumontuoti 485 šviestuvus.

Vištų dedeklių auginimo metu jokių dezinfekavimo medžiagų naudoti neplanuojama. Pasibaigus auginimo ciklui vištos dedeklės išvežamos tolimesniam panaudojimui pagal sutartis su pirkėjais. Paukštidžių valymas, plovimas vandeniu ir dezinfekavimas cheminėmis priemonėmis bus atliekamas tik tada, kai patalpose nebus paukščių.

Ištuštinus paukštidę atliekamas pastato išvalymas ir plovimas aukšto slėgio vandens srove. Šie

darbai nėra vykdomi vienu metu visose paukštidėse, numatomas cikliškas grafikas planuojant darbus palaipsniui kiekvienoje paukštidėje. Valymo ir plovimo ciklas vienoje paukštidėje trunka apie 4 savaites. Valymo ir plovimo metu nėra naudojamos jokios cheminės medžiagos. Po plovimo susidariusios nuotekos, projektuojamais inžineriniais tinklais patenka į planuojamus pirminius nuotekų valymo įrenginius, iš kurių toliau nuvedamos į Telšių miesto nuotekų valymo įrenginius.

Po valymo ir plovimo ciklo atliekama paukštidžių dezinfekcija. Dezinfekcijai planuojama naudoti biocidus, kurie turi Lietuvos Respublikos valstybinės maisto ir veterinarinės tarnybos išduotus Veterinarinės paskirties autorizacijos liudijimus. Visi planuojami naudoti dezinfekantai turi saugos duomenų lapus.

Planuojama vykdyti šlapią ir karšto rūko dezinfekciją. Šlapia dezinfekcija vykdoma 1% stiprumo dezinfekciniu tirpalu, karšto rūko dezinfekcija 50 % aerozoliu. Dezinfekcinės medžiagos poreikis keturioms paukštidėms apie 42,4 lper metus. Karštam rūkui keturioms paukštidėms apie 120 lper metus. Pagal poreikį dezinfekavimui skirtas medžiagas atveš dezinfekavimo darbus vykdanti specializuota įmonė. Taip pat PAV ataskaitoje siūloma iškart išvežus paukščius naikinti ektoparazitus, o esant būtinybei pakartoti išdžiūvus paukštidei (jei yra poreikis turi būti naikinama ir paukščių auginimo metu). Erkių naikinimui gali būti naudojami insekticidai (4 paukštidėms – 141,5 kg). Išpurškus insekticidu visas 4 paukštides procedūrą reikėtų pakartoti po 7 dienų, tokiu atveju paukščių auginimo metu sunaudojamas insekticido kiekis būtų apytiksliai – 283 kg. Nurodyti insekticidų kiekiai yra apytiksliai ir bus patikslinti veiklos vykdymo metu. Erkių naikinimui ir dezinfekcijai skirtų preparatų objekte saugoti nenumatoma.

Į išplautus ir išdezinfekuotus pastatus, apytiksliai po poros mėnesių po paukščių išvežimo, bus talpinami kiti, jauni paukščiai.

Paukštidėse papildomai numatyta higienizacija, ji atliekama išpurškiant vandeninius probiotinių kompozicijų tirpalus tiek stacionariais (vištidėje ir mėšlidėje) tiek mobiliais įrenginiais apdorojant patalpas, įrangą, transportą, atliekų konteinerius bei net sąlyginai galimą užteršti teritoriją. Minėtas biotechnologinis preparatas bus naudojamas pastoviai pagal nustatytą grafiką. Tai įgalina sumažinti ne tik išlakų bei kvapų susidarymą, bet turi teigiamą poveikį sunaikinant patogeninius mikroorganizmus, dėka ko paukščiams sumažėja galimybė susirgti virusinėmis ligomis. Paukštyno teritorija bus aptverta, ties įvažiavimais padaryti dezomatai, teritorija suskirstyta į “švarias” ir “nešvarias” zonas, bus įruoštos patalpos žmonių persirengimui, su dušais. Objekte numatoma vykdyti pastovią graužikų, musių kontrolę ir naikinimą teritorijoje.

Planuojamų paukštidžių ventiliacijos sistemą sudaro 60 ventiliatorių vienam pastatui, kiekvienas maksimalaus 42000 m3/h našumo esant laisvam oro pratekėjimui (prie 30 Pa slėgio vieno ventiliatoriaus našumas 30600 m3/h). Ventiliacija reguliuojama automatiškai priklausomai nuo paukštidėse įrengtų amoniako daviklių, lauko ir vidaus temperatūros daviklių, elektroninio termostato. Valdymui skirtas ventiliacijos kompiuteris bei avarinė ventiliacijos sistema. Ventiliatorių kiekis apskaičiuojamas oro pokyčiams maksimaliai 10,5 m3 oro per valandą kiekvienam, gyvenančiam pastate, paukščiui.

Mėšlo šalinimo sistemą sudaro išilginiai mėšlo transporteriai po kiekviena narvų eile, skersinis transporteris pastato gale, mėšlo džiovinimo sistema išilgai pastato ir transporterių sistema mėšlo transportavimui į mėšlidę. Mėšlo džiovinimas ir iš fermų išmetamo oro valymas bus vykdomas uždaruose izoliuotuose pastatuose, kurie numatomi tarp 1 ir 2 bei 3 ir 4 fermų. Mėšlo džiovinimo konvejeriai įrengiami išilgai fermos pastato ir yra uždarame pastate. Mėšlas transporteriu keliauja į mėšlo džiovinimo konvejerius, kurių bendras ilgis virš 1,0 km. Per šoninėje sienoje dviem eilėmis išdėstytus ventiliatorius (vienoje paukštidėje 60 vnt.) iš paukštidės ištraukiamas oras džiovina mėšlą.

Išmetamo oro valymui objekte planuojami olandų firmos INNO cheminiai arba biologiniai oro valymo įrenginiai. PAV ataskaitos prieduose pateiktas oro valymo įrenginių INNO gamintojo garantinis raštas dėl teršalų išvalymo laipsnio ir įrenginių sertifikavimo tvarkos Olandijoje. Gamintojas garantuoja, kad cheminiai oro valymo įrenginiai užtikrins išmetamų teršalų išvalymą iki tokių parametrų: amoniako **–** iki 90 %, kietųjų dalelių **–** iki 35 % kvapų **–** iki 40 %; biologiniai oro valymo įrenginiai įrenginių užtikrins išmetamų teršalų išvalymą iki tokių parametrų: amoniako **–** iki 70 %, kietųjų dalelių **–** iki 75 % kvapų **–** iki 45 %; mėšlidės išvalymą iki tokių parametrų: amoniako **–** iki 90 %, kvapų **–** iki 40 %.

***Informacija apie nagrinėtas alternatyvas***

Poveikio aplinkai vertinimo (toliau – PAV) metu nagrinėtos: **vietos, technologinės** ir **poveikį aplinkai mažinančių priemonių** alternatyvos.

**Vietos alternatyvos.** Naujų PŪV vietų nenumatyta. PŪV vietą sąlygojo tai, kad nagrinėjamoje teritorijoje ir anksčiau buvo vykdoma paukštininkystės veikla, kurią šiuo metu planuojama atnaujinti (modernizuoti) ir išplėsti. **Alternatyva A** – šiuo metu leistina vykdyti pagal TIPK leidimą ūkinė veikla. Nagrinėjama, kad paukštininkystės veikla vykdoma esamo sklypo ribose, t.y. teritorijoje, kurios plotas 14,2072 ha. Toliau pagal turimą TIPK leidimą vystoma esama veikla senuose pastatuose, kai kurie apleisti pastatai išvis nebus naudojami, nebus įdiegiamos aplinkos oro taršos ir kvapų poveikio mažinimo priemonės. **Alternatyva B** Esama ūkinė veikla bus nutraukiama ir nevykdoma, toliau vykdoma tik PŪV. Teritorijos, kurioje planuojama vykdyti ūkinę veiklą, plotas sudarys apie 14,4810 ha. PŪV bus vystoma UAB „Anulėnų paukštynas“ sklypo ribose, numatant šiuo metu vykdomos ūkinės veiklos modernizaciją ir plėtrą. Esami pastatai palaipsniui bus griaunami vietoje jų statant naujus, modernius su šiuolaikinėmis technologijomis pastatus, įdiegiant aplinkos oro taršos ir kvapų poveikio mažinimo įrenginius bei paviršinių nuotekų valymo įrenginius. Teritorija bus tinkamai sutvarkyta, pakloti nauji inžineriniai tinklai. Taip pat PAV ataskaitoje svarstytos dvi B alternatyvos subalternatyvos planuojamai uždaros mėšlidės vietai: Alternatyva B-I – uždaro tipo mėšlidė šiaurinėje sklypo dalyje ir Alternatyva B-II – uždaro tipo mėšlidė pietrytinėje sklypo dalyje. Pagal mėšlidės dislokacijos alternatyvas B-I ir B-II nėra vienareikšmiškai optimalaus varianto, tačiau PAV rengėjai pagal apibendrintus rezultatus siūlo B-I alternatyvą, kadangi vykdoma veikla yra išdėstoma sąlyginai didesniu atstumu nuo Gaudikaičių gyvenvietės gyventojų sodybų ir nuo namo pietinėje planuojamos veiklos pusėje kartu sudėjus.

**Technologinės alternatyvos.**  PAV ataskaitoje išnagrinėtos dvitechnologinės alternatyvos:Alternatyva 0 ir Alternatyva 1. **Alternatyva 0** – esamos veiklos technologinė įranga. **Alternatyva 1** – planuojamos ūkinės veiklos technologiniai sprendiniai.Parenkamos optimalios technologijos ir įranga, leidžianti pasiekti maksimalų ekonominį efektyvumą, daranti mažiausią poveikį aplinkai bei labiausiai atitinkanti GPGB.

**Poveikį aplinkai mažinančių priemonių alternatyvos.** PAV ataskaitos rengimo metu numatyta poveikį aplinkai mažinanti priemonė – olandų firmos INNO cheminiai oro valymo įrenginiai. Pagal pateiktus visuomenės pasiūlymus išnagrinėta poveikį aplinkai mažinančios priemonės alternatyva - biologiniai oro valymo įrenginiai, taip pat atskiri mėšlidės cheminio oro valymo įrenginiai. Numatyta papildoma poveikį aplinkai mažinanti priemonė – probiotikų panaudojimas. Išanalizavus ir palyginus pagal atskirus kriterijus cheminių ir biologinių oro valymo įrenginiųalternatyvas, kaip poveikio mažinimo priemonę yra siūloma parinkti paukštidžių cheminius orovalymo įrenginius ir atskirus mėšlidės cheminius oro valymo įrenginius. Ši alternatyva turi didesnįsantykinių prioritetų skaičių – išmetami mažesni suminiai teršalų kiekiai, geresnis amoniakoišvalymo laipsnis ir aplinkos oro teršalų koncentracijos pažeminės sklaidos rezultatai, patikimesnė eksploatacija, sunaudojama mažiauvandens ir po valymo susidaro mažesni tirpalo (amonio sulfato) kiekiai.

**Cheminių oro valymo įrenginių technologinis procesas.**

Ventiliatoriais visas iš paukštidės išmetamas oras (išlakos) praėjęs pro mėšlo džiovinimo konvejerius nukreipiamas į oro valymo įrenginius. Oro valymo įrenginiuose išlakos nukreipiamos per porėtos medžiagos sluoksnį, ant kurio purškiamas specialios sudėties plovimo vanduo (su sieros rūgšties tirpalu, kurio pH 3-5). Plovimo vandenyje įvyksta cheminė reakcija, kurios metu išlakose esantis amoniakas virsta amonio sulfatu. Tokiu būdu amoniakas sulaikomas plovimo vandenyje, o išvalytas oras išleidžiamas į aplinką. Plovimo vanduo cirkuliuoja oro valymo įrenginyje tol, kol azoto koncentracija pasiekia 35 kgN/m3 (pH ir azoto koncentracija sistemoje matuojama automatiškai). Tada plovimo vanduo (amonio sulfato tirpalas) išleidžiamas iš sistemos į saugyklas ir pakeičiamas nauju. Po valymo susidaręs šalutinis ūkinės veiklos produktas - amonio sulfatas laikinai talpinamas rezervuaruose ir perduodamas tolimesniam sutvarkymui teisės aktų nustatyta tvarka. Pagal Direktyvą 67/548/EEB amonio sulfatas neklasifikuojamas kaip pavojinga medžiaga. Eksploatuojant valymo įrenginius bus atliekami susidariusio tirpalo laboratoriniai tyrimai. Valymo įrenginiuose vykstantis procesas vykdomas automatiškai kontroliuojant atitinkamus parametrus. Amonio išlakų išmetimo vietose bus numatyti kontroliniai davikliai. Oro valymo įrenginių darbas sujungtas su vėdinimo įrenginių darbu ir valdomas vieninga kompiuterine programa. Pagal ištraukiamo oro srautą, kuris atitinkamai reguliuojamas pagal temperatūrą ir amoniako koncentraciją paukštidėje bei kitus parametrus yra dozuojamas sieros rūgšties tirpalo padavimas į valymo įrenginius ir automatiškai kontroliuojamas išvalymo efektyvumas. Išvalytas oras per angą valymo įrenginių viršutinėje dalyje išmetamas į aplinką vertikaliai aukštyn. Valymo proceso metu iš oro valomas ne tik amoniakas, bet ir kietosios dalelės bei kvapai. Oro valymo metu sunaudojamas sieros rūgšties kiekis apskaičiuojamas pagal gamintojų pateiktus duomenis, kad 1 kg išsiskiriančio amoniako pašalinimui reikalingas koncentruotos sieros rūgšties suvartojimas sudaro 1,63 l.

Pagal PAV ataskaitoje atliktus išmetamų teršalų iš paukštidžių skaičiavimus, metinis išmetamo amoniako kiekis iš 4 paukštidžių, įvertinus tik džiovinimą – 91,697 t/metus, įvertinus mėšlo džiovinimą ir oro valymą – 9,170 t/metus. Sieros rūgšties kiekis planuojamas sunaudoti 4 paukštidžių cheminiuose oro valymo įrenginiuose – 134,519 m3/metus (arba 247,515 t/metus). Pagal pateiktas valymo įrenginių technines charakteristikas 4 paukštidžių valymo įrenginiuose sunaudojamo vandens kiekis – 12463 m3/metus, išleidžiamo tirpalo (amonio sulfato ) kiekis – 2063

m3/metus.

Atsižvelgiant į visuomenės pasiūlymus PAV ataskaitoje numatyti atskiri mėšlidės cheminiai oro valymo įrenginiai. Oro valymo technologinis procesas yra analogiškas kaip ir oro valymas paukštidžių. Metinis iš mėšlidės išmetamo amoniako kiekis įvertinus nuolatinį mėšlo šalinimą konvejeriu į uždarą mėšlidę ir oro valymą 1,724 t/metus. Sieros rūgšties kiekis planuojamas sunaudoti mėšlidės cheminiuose oro valymo įrenginiuose – 25,294 m3/metus (arba 46,542 t/metus). Pagal pateiktas valymo įrenginių technines charakteristikas mėšlidės oro valymo įrenginiuose sunaudojamo vandens kiekis – 1459 m3/metus, išleidžiamo tirpalo (amonio sulfato ) kiekis – 443 m3/metus.

PAV ataskaitoje pagal valymo įrenginių gamintojo pateiktus galimus susidarysiančio amonio sulfato kiekius planuojami 2 rezervuarai kiekvienas po 250 m3 talpos. Tokiu atveju objekte amonio sulfatas gali būti laikomas iki 2 mėn. Techninio projekto metu pagal technologinius sprendinius rezervuarų skaičius ir tūris gali būti patikslintas.

**Biologinių oro valymo įrenginių technologinis procesas.**

Iš paukštidės išmetamas oras (išlakos) nukreipiamos per skruberį su inertiniu arba bioužpildu. Mikroflora, kuri dirba užpilde, skaido išlakų teršalus į nepavojingas medžiagas. Laikas nuo laiko užkrova turi būti keičiama. Po valymo susidaręs šalutinis ūkinės veiklos produktas – amoniakinis vanduo laikinai talpinamas rezervuaruose ir perduodamas tolimesniam sutvarkymui teisės aktų nustatyta tvarka. Eksploatuojant valymo įrenginius bus atliekami susidariusio tirpalo laboratoriniai tyrimai. Valymo įrenginiuose vykstantis procesas vykdomas automatiškai kontroliuojant atitinkamus parametrus. Amonio išlakų išmetimo vietose bus numatyti kontroliniai davikliai. Išvalytas oras per angą valymo įrenginių viršutinėje dalyje išmetamas į aplinką vertikaliai aukštyn. Valymo proceso metu iš oro valomas ne tik amoniakas, bet ir kietosios dalelės bei kvapai. Pagal pateiktas biologinių oro valymo įrenginių technines charakteristikas 4 paukštidžių biologinio oro valymo įrenginiuose sunaudojamo vandens kiekis – 21953 m3/metus, išleidžiamo tirpalo (amoniakinio vandens) kiekis – 11553 m3/metus. Skirtumas tarp sunaudojamo vandens ir susidariusio tirpalo paaiškinamas dėl vandens išgaravimo.

Šioje PAV ataskaitoje pagal valymo įrenginių gamintojo pateiktus galimus susidarysiančio amoniakinio vandens kiekius planuojami 4 rezervuarai kiekvienas po 250m3 talpos. Tokiu atveju objekte amoniakinis vanduo gali būti laikomas iki 1 mėn. Techninio projekto metu pagal technologinius sprendinius rezervuarų skaičius ir tūris gali būti patikslintas.

***Informacija apie mėšlo susidarymą ir tvarkymą***

Pagal PAV ataskaitą, viso 4 paukštidėse per metus susidarančio mėšlo kiekis, neįvertinus mėšlo džiovinimo – 41575 t/metus (63962 m3/metus). Džiovinto mėšlo 4 paukštidėse susidarys ~ 29103 t/metus, džiovinto mėšlo tūris ~ 54370 m3/metus. Atsižvelgus į visuomenės pasiūlymus PAV ataskaitoje yra numatyta galimybė atlikti mėšlo krovos darbus pačioje mėšlidėje. Tuo atveju, numatant mėšlidėje vietą krovos darbams, mėšlidės plotas būtų 6050 m2, tūris 63530 m3. Mėšlidė planuojama uždaro tipo, su nepralaidžiomis grindimis, pakankamu vėdinimu. Vėdinimo užtikrinimui numatoma mechaninė oro padavimo/ištraukimo sistema, kuria ištraukiamas oras ortakiais nuvedamas į atskirus mėšlidės oro valymo įrenginius, praeina per cheminio oro valymo filtrus ir išvalytas išmetamas į aplinką. Mėšlo padavimas į mėšlidės pastatą vykdomas uždarais transporteriais iš kiekvieno paukštidės pastato. Iš mėšlidės numatomas maksimalus ištraukiamo oro kiekis 302500 m3/val. Oro ištraukimui planuojami 8 ventiliatoriai, kurių kiekvieno maksimalus našumas 42000 m3/val. Atsižvelgus į visuomenės pasiūlymus, iš mėšlidės ištraukiamas oras bus valomas atskiruose cheminio oro valymo įrenginiuose. Pagal valymo įrenginių gamintojų rekomendacijas biologiniai oro valymo įrenginiai mėšlidei nenumatomi, kadangi mėšlidėje nebus pastovios amoniako koncentracijos, kuri priklauso nuo sandėliuojamo mėšlo kiekio. Amoniako koncentracijų svyravimai yra netinkami bakterijoms, todėl mėšlidei gali būti planuojami tik cheminiai oro valymo įrenginiai. Mėšlidės pastato išmatavimai ir kiti rodikliai gali būti patikslinti techninio projekto rengimo metu, tačiau jie turi atitikti galiojančius normatyvinius reikalavimus. Taip pat techninio projekto metu ventiliatorių skaičius ir mechaninio vėdinimo sistemų parametrai gali būti patikslinti, tačiau turi atitikti PAV ataskaitoje numatytus ištraukiamo oro kiekius ir galiojančius normatyvinius reikalavimus.

Mėšlidėje sandėliuojamas mėšlas nebus naudojamas laukų tręšimui. Kad būtų išvengiama neigiamo poveikio mėšlo skleidimo laukuose metu numatoma išvežti mėšlą tolimesniam perdirbimui (PAV ataskaitoje pateiktas preliminariosios vištų mėšlo pirkimo pardavimo sutarties su „Baltic Champs“ UAB išrašas). Mėšlo išvežimui iš mėšlidės numatoma naudoti specialios paskirties, sandarų ir tvarkingą transportą, kad išvengti mėšlo barstymo ant kelių. Mėšlo pakrovimas vykdomas pačioje mėšlidėje, išvažiuojant mašinos šonai ir ratai turi būti apvalomi, todėl užteršimo planuojamoje teritorijoje, tuo labiau išvažiavus į kitus kelius neprognozuojama.

***Informacija apie vandens sunaudojimą ir nuotekų tvarkymą***

Vanduo planuojamai ūkinei veiklai bus tiekiamas iš esamų miesto vandentiekio tinklų. Šiuo metu teritorijoje esantys giluminiai vandens gręžiniai bus iškelti pagal techninio projekto metu gautas sąlygas. Vanduo bus naudojamas technologiniams poreikiams vištidėse - vištų girdymui (85922 m3/m); technologiniams poreikiams – oro valymo įrenginiuose (cheminių oro valymo įrenginių (13922 m3/m) biologinių (23412 m3/m)); buitiniams poreikiams – sanitariniuose mazguose (912 m3/m), patalpų plovimui (2500 m3/m).

Objekto eksploatavimo metu susidarys: ūkio buitinės nuotekos iš buitinių patalpų san. mazgų (912 m3/m); technologinės nuotekos po paukštidžių plovimo (2500 m3/m); paviršinės nuotekos nuo stogų bei teritorijos kietų dangų (apie 3000 m3/m).

Pagal PAV ataskaitą PŪV vykdymo metu susidariusios technologinės ir buitinės nuotekos į gamtinę aplinką išleidžiamos nebus, jų sudėtyje nebus Nuotekų tvarkymo reglamento 1 priede nurodytų pavojingų prioritetinių medžiagų, taip pat 2 priedo A dalyje ir B dalies B1 sąraše nurodytų pavojingų medžiagų. Technologinės nuotekos po paukštidžių plovimo ir bus surenkamos ir valomos pirminiuose nuotekų tvarkymo įrenginiuose, po kurių projektuojamais tinklais nuvedamos į Telšių miesto nuotekų valymo įrenginius, buitinės nuotekos tai pat bus nuvedamos į Telšių miesto nuotekų valymo įrenginius, todėl neigiamas poveikis paviršiniam, gruntiniam, požeminiam vandeniui, dirvožemiui dėl technologinių, buitinių nuotekų susidarymo nebus daromas. Paviršinės nuotekos nuo projektuojamų kietų dangų bus surenkamos ir nuvedamos į lietaus nuotekų valymo įrenginius, kuriuose išvalomos iki leistinų normų ir tik tada išleidžiamos į šalia esančią kūdrą.

PAV ataskaitoje pateikiamos UAB ,,Vilniaus hidrogeologija‘‘ išvados, kad planuojamos ūkinės veiklos galima tarša nekelia pavojaus požeminiam vandeniui bei AB „Žemaitijos pienas“ gėlo vandens, „Tiche“ mineralinio vandens ir UAB “Scandye” gėlo vandens vandenvietėms. Visos Telšių vandenvietės priskiriamos I-ai – uždariausių bei labiausiai nuo taršos apsaugotų vandenviečių. Neigiamo poveikio geriamajam vandeniui, jį vartojančių gyventojų sveikatai bei maisto (produkcijos), kurio gamyboje šis vanduo naudojamas, kokybei nebus, kadangi požeminis vanduo tiekiamas iš vandeningų horizontų perdengtų regionine triaso vandenspara, apsaugančia nuo bet kokios paviršinės taršos.

Pagal PAV ataskaitą PŪV teritorijoje susidaręs gruntinis vanduo, susirinktų greta esančiose kūdrose, netoliese esantis Svaigės upelis bei kanalas sudaro hidrologinį barjerą, dėl kurio gruntinis vanduo toliau šių paviršinių vandens telkinių nenutekės ir toliau esančio gruntinio vandens bei šachtinių šulinių neturėtų pasiekti. Todėl neigiamas poveikis aplinkinių teritorijų gruntiniam vandeniui nebus daromas.

Atsižvelgiant į aukščiau išdėstytą informaciją, paviršinio, gruntinio, požeminio vandens (ir kitų aplinkos komponentų) tarša paviršinių nuotekų teršalais nenumatoma.

***Informacija apie energetinių išteklių naudojimą***

Energetinėms reikmėms naudojami ištekliai – elektros energija ir gamtinės dujos pastatų šildymui, kai bus atliekamas vištidžių valymas. Planuojamas elektros energijos galingumas 185 kW. Gamtinių dujų poreikiams numatoma suvartoti iki 20 tūkst. nm3/metus. Planuojamos veiklos įgyvendinimui objektą numatoma prijungti prie dujotiekio, vandentiekio, nuotekų bei elektros tinklų. Paukštides numatoma šildyti gamtinių dujų šildytuvais, kiekvienoje paukštidėje per metus bus sudeginama 5000 m3 dujų. Karšti gamtinių dujų degimo produktai bus maišomi su tiekiamu oru ir išmetami į aplinkos orą per ventiliacijos angas kartu su ištraukiamu oru.

***Informacija apie atliekų susidarymą ir tvarkymą***

Įgyvendinant planuojamą ūkinę veiklą numatoma nugriauti senus, susidėvėjusius ir netinkamus šiuolaikinei gamybai esamus pastatus bei pastatyti naujus. Todėl susidarys statybinės ir griovimo atliekos. Pagal PAV ataskaitą, susidariusios atliekos perduodamos pagal sutartį atliekas tvarkančiai ir transportuojančiai įmonei, kuri yra registruota atliekas tvarkančių įmonių registre. Griovimo ir statybos metu susidarysiančios atliekos bus tvarkomos vadovaujantis Statybinių atliekų tvarkymo taisyklėmis, patvirtintomis Lietuvos Respublikos aplinkos ministro 2006 m. gruodžio 29 d. įsakymu Nr. D1-637 ir Atliekų tvarkymo taisyklėmis, patvirtintomis Lietuvos Respublikos aplinkos ministro 1999 m. liepos 14 d. įsakymu Nr. 217. Eksploatacijos metu susidarys šios atliekos: mišrios komunalinės atliekos, gyvūninės kilmės atliekos (kritę paukščiai), sausas paukščių mėšlas, lietaus nuotekų valymo įrenginių atliekos, technologinių nuotekų pirminio valymo įrenginių atliekos, pakuočių atliekos, liuminiscencinės lempos. Susidarančios atliekos nebus papildomai apdorojamos jų susidarymo vietoje, jos bus perduodamos atliekas tvarkančių įmonių, kurios turi teisę tvarkyti tokias atliekas ir yra registruotos Atliekas tvarkančių įmonių registre.

Kritę paukščiai bus surenkami kiekvieną dieną ir laikomi tam skirtuose hermetiškuose konteineriuose šaltoje patalpoje, po to išvežami į UAB „Rietavo veterinarijos sanitarija” (2 kartus per savaitę). Siekiant išvengti rizikos paukščių ligų rizikos gaišenos turi būti paimamos ties įvažiavimu į objektą arba ties teritorijos ribomis.

***Informacija apie transporto srautus***

Pagal PAV ataskaitą prieauglio atvežimui į paukštides prireiks 3 transporto priemonių per dieną, vištų dedeklių išvežimui pasibaigus auginimo ciklui – 3, žaliavų atvežimui į pašarų fabriką – 5, mėšlo išvežimui – 7, dezinfekcinių medžiagų, cheminių medžiagų, vaistų ar kitų reikalingų medžiagų atvežimui – 1, kiaušinių produkcijos išvežimui – 1, taip pat prireiks apie 20 lengvųjų automobilių ir 1 frontalinio krautuvo mėšlo išvežimo metu.

***Informacija apie aplinkos oro teršalų susidarymą***

PAV ataskaitoje pateikti apskaičiuoti teršalų kiekiai iš stacionarių ir mobilių taršos šaltinių.

Paukštininkystės ūkio veiklos metu susidarantys šie oro teršalai: amoniakas (išsiskiriantis paukštidžių ir mėšlidės eksploatacijos metu), kietos dalelės (išsiskiriančios paukštidžių eksploatacijos metu), gamtinių dujų degimo produktai anglies monoksidas ir azoto oksidai (išsiskiriantys buitinių patalpų bei vištidžių šildymo (kai bus atliekamas patalpų valymas) metu) azoto monoksidas (išsiskiriantis iš mėšlidės eksploatacijos metu). Į aplinkos orą išmetamų teršalų kiekių skaičiavimai atlikti remiantis Europos aplinkos apsaugos agentūros į atmosferą išmetamų teršalų apskaitos metodika „EMEP/CORINAIR Atmospheric emission inventory guidebook 2009, updated June 2010“ (toliau – 2009 metodika). Atliekant skaičiavimus buvo įvertintos cheminių/biologinių oro valymo įrenginių charakteristikos, susidarančių oro teršalų išvalymo laipsnis.

Atsižvelgus į Degaičių kaimo bendruomenės pastabas, pateiktas 2013-04-12, ir Telšių visuomenės sveikatos centro 2013-04-18 rašto Nr. IS–551 pastabas, PAV ataskaitos rengimo metu atliekant oro taršos bei triukšmo sklaidos modeliavimus, taip pat sanitarinės apsaugos zonos nustatymą, kartu su vištų dedeklių auginimo taršos šaltiniais įvertinami perspektyvinių veiklų – kiaušinių rūšiavimo, fasavimo ir kiaušinių perdirbimo gamybos, grūdų priėmimo, valymo, džiovinimo, sandėliavimo bei pašarų gamybos taršos šaltiniai ir transporto srautai atsirandantys dėl šių veiklų.

Aplinkos oro taršos šaltinių išmetamų teršalų kiekių skaičiavimai, aplinkos oro užterštumo skaičiavimai, prognozė bei rezultatų analizė atlikta keturioms nagrinėjamoms ūkinės veiklos alternatyvoms:

• šiuo metu leistinos vykdyti veiklos pagal TIPK leidimą (**0 alternatyva**);

• planuojamos ūkinės veiklos su mėšlo džiovinimu (**1 alternatyva**);

• planuojamos ūkinės veiklos su mėšlo džiovinimu ir paukštidžių bei mėšlidės cheminiais oro valymo įrenginiais (**2 alternatyva**);

• planuojamos ūkinės veiklos su mėšlo džiovinimu ir paukštidžių biologiniais bei mėšlidės cheminiais oro valymo įrenginiais (**3 alternatyva**).

Atliekant aplinkos oro teršalų pažeminės sklaidos modeliavimą kiekvienai alternatyvai buvo skaičiuojama po du variantus: 0 alternatyvos 2 variante kartu įvertinama ir esama foninė aplinkos oro tarša, o 1, 2, ir 3 alternatyvos 2 variante dar papildomai ir sklypo ribose perspektyvoje planuojamos veiklos – pašarų gamyba bei kiaušinių perdirbimo gamyba.

Vertinant suminį metinį išmetamų teršalų kiekį: 0 alternatyvos atveju, kai auginama 337,4 SG per metus išmetamas teršalų kiekis - 44,653 t; 1 alternatyvos atveju, kai auginama 5315,5 SG, per metus išmetamas teršalų kiekis – 128,762 t; 2 alternatyvos atveju, kai auginama 5315,5 SG, per metus išmetamas teršalų kiekis – 25,667 t; 3 alternatyvos atveju, kai auginama 5315,5 SG, per metus išmetamas teršalų kiekis – 38,235 t.

**Aplinkos oro teršalų sklaidos modeliavimo rezultatai.**

**0 alternatyva, 1 variantas.**Anglies monoksido (CO) maksimalus paros 8 valandų vidurkis – 0,0012 mg/m3, azoto dioksido (NO2) vienos valandos vidurkio koncentracija – 0,266 µg/m3, NO2 kalendorinių metų vidurkio koncentracija – 0,044 µg/m3, kietųjų dalelių (KD10) paros vidurkio koncentracija – 34,594 µg/m3, KD10 kalendorinių metų vidurkio koncentracija – 15,250 µg/m3, kietųjų dalelių (KD2,5) kalendorinių metų vidurkio koncentracija – 7,897 µg/m3, amoniako (NH3) pusės valandos vidurkio koncentracija – 0,351 mg/m3.

**0 alternatyva, 2 variantas.** CO maksimalus paros 8 valandų vidurkis – 0,140 mg/m3, NO2 vienos valandos vidurkio koncentracija – 46,045 µg/m3, NO2 kalendorinių metų vidurkio koncentracija – 8,452 µg/m3, KD10 paros vidurkio koncentracija – 47,359 µg/m3, KD10 kalendorinių metų vidurkio koncentracija – 27,639 µg/m3, KD2,5 kalendorinių metų vidurkio koncentracija – 17,692 µg/m3, NH3 pusės valandos vidurkio koncentracija – 0,351 mg/m3.

**1 alternatyva, 1 variantas.** CO maksimalus paros 8 valandų vidurkis – 0,008 mg/m3, NO2 vienos valandos vidurkio koncentracija – 9,306 µg/m3, NO2 kalendorinių metų vidurkio koncentracija – 0,332 µg/m3, KD10 paros vidurkio koncentracija – 32,59 µg/m3, KD10 kalendorinių metų vidurkio koncentracija – 12,82 µg/m3, KD2,5 kalendorinių metų vidurkio koncentracija – 1,568 µg/m3, NH3 pusės valandos vidurkio koncentracija – 0,614 mg/m3, sieros dioksido (SO2) – 3,7\*10-6 µg/m3, SO2– 1,1\*10-6µg/m3, LOJ – 1,8\*10-4 mg/m3.

**1 alternatyva, 2 variantas.** CO maksimalus paros 8 valandų vidurkis – 0,184 mg/m3, NO2 vienos valandos vidurkio koncentracija – 49,76 µg/m3, NO2 kalendorinių metų vidurkio koncentracija – 10,16 µg/m3, KD10 paros vidurkio koncentracija – 46,62 µg/m3, KD10 kalendorinių metų vidurkio koncentracija – 26,12 µg/m3, KD2,5 kalendorinių metų vidurkio koncentracija – 10,73 µg/m3, NH3 pusės valandos vidurkio koncentracija – 0,614 mg/m3, SO2 – 1,00 µg/m3

**2 alternatyva, 1 variantas.** CO maksimalus paros 8 valandų vidurkis – 0,013 mg/m3, NO2 vienos valandos vidurkio koncentracija – 36,42 µg/m3, NO2 kalendorinių metų vidurkio koncentracija – 0,938 µg/m3, KD10 paros vidurkio koncentracija – 8,342 µg/m3, KD10 kalendorinių metų vidurkio koncentracija – 2,870 µg/m3, KD2,5 kalendorinių metų vidurkio koncentracija – 0,342 µg/m3, NH3 pusės valandos vidurkio koncentracija – 0,027 mg/m3.

**2 alternatyva, 2 variantas.** CO maksimalus paros 8 valandų vidurkis – 0,138 mg/m3, NO2 vienos valandos vidurkio koncentracija – 52,48 µg/m3, NO2 kalendorinių metų vidurkio koncentracija – 10,22 µg/m3, KD10 paros vidurkio koncentracija – 23,89 µg/m3, KD10 kalendorinių metų vidurkio koncentracija – 15,75 µg/m3, KD2,5 kalendorinių metų vidurkio koncentracija – 10,30 µg/m3, NH3 pusės valandos vidurkio koncentracija – 0,027 mg/m3.

**3 alternatyva, 1 variantas.** CO maksimalus paros 8 valandų vidurkis – 0,013 mg/m3, NO2 vienos valandos vidurkio koncentracija – 36,42 µg/m3, NO2 kalendorinių metų vidurkio koncentracija – 0,938 µg/m3, KD10 paros vidurkio koncentracija – 3,236 µg/m3, KD10 kalendorinių metų vidurkio koncentracija – 1,113 µg/m3, KD2,5 kalendorinių metų vidurkio koncentracija – 0,135 µg/m3, NH3 pusės valandos vidurkio koncentracija – 0,075 mg/m3.

**3 alternatyva, 2 variantas.** CO maksimalus paros 8 valandų vidurkis – 0,138 mg/m3, NO2 vienos valandos vidurkio koncentracija – 52,48 µg/m3, NO2 kalendorinių metų vidurkio koncentracija – 10,22 µg/m3, KD10 paros vidurkio koncentracija – 23,86 µg/m3, KD10 kalendorinių metų vidurkio koncentracija – 15,61 µg/m3, KD2,5 kalendorinių metų vidurkio koncentracija – 10,30 µg/m3, NH3 pusės valandos vidurkio koncentracija – 0,075 mg/m3.

Teršalų kiekių iš mobilių taršos šaltinių skaičiavimai atliekami pagal metodikoje pateikiamą apibendrintą skaičiavimo algoritmą Tier 1, paremtą teršalų kiekio apskaičiavimu pagal vidutines kuro sąnaudas. Skaičiavimais nustatyta, kad mėšlo krautuvo išmetami metiniai teršalų kiekiai: CO bus išmetama 0,1776 t/metus, NOx – 0,4234 t/metus, LOJ – 0,0305 t/metus, SO2 – 4,14\*10-7 t/metus, kietųjų dalelių (KD) – 0,0248 t/metus. Sunkiasvorių automobilių ir lengvųjų automobilių išmetami metiniai teršalų kiekiai: CO bus išmetama 0,0173 t/metus, NOx – 0,0455 t/metus, LOJ – 0,0036 t/metus, SO2 – 2,44\*10-8 t/metus, kietųjų dalelių (KD) – 0,0013 t/metus.

PAV ataskaitos rengėjai pateikia išvadą, kad leistina vykdyti ūkinė veikla pagal TIPK leidimą (0 alternatyva), be jokių valymo įrenginių, yra žymiai taršesnė (lyginant teršalų metinį kiekį susidarantį vienam SG) nei planuojama ūkinė veikla priimant bet kurią alternatyvą: 1 alternatyvos atveju išmetama apie 5,5 karto mažiau teršalų nei 0 alternatyvos atveju vienam SG, 2 alternatyvos atveju išmetama apie 27,4 karto mažiau teršalų nei 0 alternatyvos atveju vienam SG, 3 alternatyvos atveju išmetama apie 18,4 karto mažiau teršalų nei 0 alternatyvos atveju vienam SG.

Planuojama ūkinės veiklos sukeliama oro tarša 2 ir 3 alternatyvos atveju neviršys Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normų, patvirtintų Lietuvos Respublikos aplinkos ministro ir Lietuvos Respublikos sveikatos apsaugos ministro 2001 m. gruodžio 11 d. įsakymu Nr. 591/640 „Dėl aplinkos oro užterštumo normų nustatymo“ , taip pat nebus viršijamos Teršalų, kurių kiekis aplinkos ore ribojamas pagal nacionalinius kriterijus, ribines aplinkos oro užterštumo vertės, nustatytos Lietuvos Respublikos aplinkos ministro ir Lietuvos Respublikos sveikatos apsaugos ministro 2000 m. spalio 30 d. įsakymu Nr. 471/582 „Dėl teršalų, kurių kiekis aplinkos ore vertinamas pagal Europos Sąjungos kriterijus, sąrašo patvirtinimo ir ribinių aplinkos oro užterštumo verčių nustatymo“, sklypo ribose ir tuo labiau už sklypo ribų

PAV ataskaitoje pateiktas kvapo sklaidos modeliavimas atliktas kompiuterinių programų paketu „ISC-AERMOD View”, AERMOD matematiniu modeliu. Kvapų emisijos buvo apskaičiuotos:**0 Alternatyvai** – esama padėtis; **1 alternatyvai** – PŪV su mėšlo džiovinimu nenumatant susidarančių aplinkos oro teršalų valymo; **2 Alternatyvai** –PŪV numatant susidarančių oro teršalų valymą paukštidžių ir mėšlidės cheminiuose oro valymo įrenginiuose; **3 Alternatyva**i –PŪV numatant susidarančių aplinkos oro teršalų valymą paukštidžių biologiniuose oro valymo įrenginiuose bei mėšlidės oro valymą cheminiuose oro valymo įrenginiuose.

Pagal gautus kvapo sklaidos modeliavimo rezultatus, PAV ataskaitos rengėjai pateikia išvadas, kad pagal 0 alternatyvą, kvapo koncentracija už įmonės žemės sklypo ribų kartais gali viršyti 8 OUE/m3 ribinę kvapo koncentraciją, reglamentuojamą Lietuvos higienos normoje HN 121:2010 „Kvapo koncentracijos ribinė vertė gyvenamosios aplinkos ore“ (toliau – HN 121:2010). Pagal 1 alternatyvą kvapo koncentracija sklypo ribose galėtų siekti apie 17 OU/m3, už sklypo ribų taip pat galėtų viršyti 8 OU/m3, t.y. galėtų viršyti HN 121:2010. Artimiausioje gyvenamoje aplinkoje didžiausios kvapo koncentracijos gali siekti: Subedžio g. – 3 OU/m3, Notariškės g. – 2 OUE/m3, prie namo esančio prie pietinės paukštyno teritorijos ribos – 6 OUE/m3. Pagal 2 ir 3 alternatyvas, PŪV skleidžiamo kvapo koncentracija ribinę vertę viršytų tik sklypo ribose. Didžiausia kvapo koncentracija ties žemės sklypo ribomis būtų ties šiaurine riba ir siektų apie 6 OU/m3. Artimiausioje gyvenamoje aplinkoje kvapo koncentracija gali siekti 1-3 OU/m3. Šiuo atveju nei ties PŪV žemės sklypo ribomis, nei artimiausioje gyvenamojoje teritorijoje nebūtų viršijama ribinė kvapo koncentracija, reglamentuojama HN 121:2010. Planuojamose perspektyvinėse pašarų gamybos bei kiaušinių perdirbimo veiklose kvapų šaltinių nėra, todėl jos įtakos kvapų koncentracijoms aplinkos ore neturės.

Duomenų apie fonines kvapo koncentracijas šiuo metu Lietuvos Respublikoje nėra. PŪV gretimybėje yra veikiantys UAB „Telšių vandenys“ Telšių miesto buitinių nuotekų valymo įrenginiai, kurių veikla taip pat susijusi su kvapo susidarymu ir emisija į aplinką. Siekiant paskaičiuoti ir įvertinti, kiek PŪV (2 ir 3 alternatyvos) įtakotų į šiuo metu esamą kvapo foną, PAV ataskaitoje buvo atlikti kvapo koncentracijos matavimai prie Telšių miesto buitinių nuotekų valymo įrenginių sklypo ribos. Išmatuotas kvapo intensyvumas Telšių valymo įrenginių sklypo ribose buvo 23 OUE/m3. Tada buvo atliktas abiejų ūkinių veiklų (PŪV 2 ir 3 alternatyvų bei Telšių buitinių nuotekų valymo įrenginių) kvapo sklaidos modeliavimas. Modelyje Telšių buitinių nuotekų valymo įrenginiai buvo įvertinti kaip plotinis taršos šaltinis, prie kurio apskaičiuotos koncentracijos siekia apie 23 OUE/m3, t.y. analogiškos išmatuotoms vertėms. Vertinant suminį planuojamos ūkinės veiklos bei Telšių miesto buitinių nuotekų valymo įrenginių matavimo būdu nustatytą skleidžiamą kvapą, PAV ataskaitoje prognozuojama, kad ties PŪV sklypo ribomis ir artimiausioje gyvenamojoje aplinkoje kvapo koncentracijos ribinės vertės nebus viršijamos.

***Informacija apie triukšmo lygį***

Greta PŪV praeina magistralinis kelias A11, jungiantis Šiaulius ir Palangą, bei krašto kelias Nr.161 Telšiai –Seda, todėl transporto įtaka esamam triukšmo lygiui buvo fiksuojama visuose matavimo taškuose, išmatuotas esamas aplinkos foninis triukšmo lygis vertinamas pagal HN 33:2011 reikalavimus.

Esamas (foninis) triukšmo lygis planuojamos ūkinės veiklos gretimybėse, Gaudikaičių kaime vertinamas pagal 2012 metais atliktų ekvivalentinio ir maksimalaus garso lygio dienos, vakaro ir nakties metu matavimų rezultatus. Matavimai atlikti, vykdant UAB „Anulėnų paukštynas“ veiklą tų metų apimtimis. Akustinius triukšmo matavimus atliko Nacionalinės visuomenės sveikatos priežiūros laboratorijos Klaipėdos skyrius (matavimo protokolai pateikti PAV ataskaitos prieduose). Matavimų taškai pasirinkti prie artimiausių gyvenamųjų teritorijų t.y.: prie UAB „Anulėnų paukštynas“ pietinės sklypo ribos (T1), prie krašto kelio Nr.161 (T2) ir gyvenvietėje (T4). Taip pat vienas taškas parinktas prie UAB „Anulėnų paukštynas“ žemės sklypo ribos (T3). Pagal triukšmo matavimo rezultatus, išmatuoti triukšmo lygiai neviršijo ribinių HN 33:2011 triukšmo verčių.

PŪV vertinami numatomi stacionarūs triukšmo šaltiniai -technologiniai įrenginiai ir mobilūs triukšmo šaltiniai - ūkinę veiklą aptarnaujantis transportas. Stacionarių triukšmo šaltinių triukšmo rodikliai šiame projekto etape laikyti preliminariais ir gali būti tikslinami techninio projekto rengimo metu. Prognozuojamo triukšmo skaičiavimuose visiems triukšmo šaltiniams priimti didžiausi tikėtini triukšmo lygiai. Paukštidžių pastatuose triukšmo šaltinis bus vėdinimo įranga Kiekvienoje paukštidėje numatoma įrengti 60 ašinių ventiliatorių oro ištraukimui. Ventiliatoriai montuojami pastato sienose ir bus uždaroje erdvėje tarp paukštidės ir oro valymo įrenginių, todėl ventiliatorių skleidžiamas triukšmas tiesiogiai į aplinką nepateks. Mėšlo džiovinimo ir paukštidžių oro valymo įrenginių stoginė bus montuojama iš kompozicinių (sandwich) plokščių, kurių garso izoliavimas ≥24dBA, todėl triukšmo šaltiniu vertinamos išvalyto oro išmetimo angos. Skaičiavimuose jos vertinamos kaip plotinis triukšmo šaltinis, einantis per visą oro valymo įrenginių stoginės ilgį. Mėšlidės pastate triukšmo šaltinis bus vėdinimo įranga. Mėšlidėje numatoma įrengti ašinius ventiliatorius oro ištraukimui, analogiškus kaip ir paukštidėse. Ventiliatoriai montuojami pastato galinėje sienoje, uždaroje erdvėje tarp pastato sienos ir oro valymo įrenginių, todėl ventiliatorių skleidžiamas triukšmas tiesiogiai į aplinką nepateks. Oro valymo įrenginių stoginė bus montuojama iš kompozicinių (sandwich) plokščių, kurių garso izoliavimas ≥24dBA, todėl triukšmo šaltiniu vertinamos išvalyto oro išmetimo angos. Skaičiavimuose jos vertinamos kaip plotinis triukšmo šaltinis, einantis per visą oro valymo įrenginių stoginės ilgį. Kiaušinių perdirbimo ceche triukšmo šaltiniais bus vėdinimo įranga sumontuota ant pastato stogo ir technologinė įranga pastato viduje. Ant stogo bus montuojami stoginiai ventiliatoriai oro ištraukimui iš atskirų įvairios paskirties patalpų. Ant stogo taip pat bus įrengti dūmų šalinimo ventiliatoriai, bet jie triukšmo prognostiniame vertinime neanalizuojami, kadangi jie nedirbs normalios eksploatacijos sąlygomis. Pašarų gamybos veikloje triukšmo šaltiniai bus žaliavų konvejeriai ir transporteriai, bei technologinė įranga pastato viduje. Triukšmo šaltinių išdėstymas ir jų triukšmo lygiai vertinami kaip orientaciniai, detalūs duomenys bus patikslinti techninio projekto metu. Naudojant vidutinius metinius paros eismo intensyvumo (VMPEI) 2013 m. keliuose Nr. A11 ir Nr.161 duomenis buvo atliktas esamos situacijos transporto triukšmo modeliavimas. Skaičiuojant perspektyvinio transporto srauto triukšmą, esamas vidutinis paros eismo intensyvumas keliuose A11 ir 161 buvo padidintas PŪV planuojamu maksimaliu transporto srauto dydžiu, naudojant šiuos eismo intensyvumo duomenis buvo atliktas perspektyvinės situacijos transporto triukšmo modeliavimas.

Stacionarių šaltinių triukšmas planuojamoje teritorijoje apskaičiuotas naudojant CadnaA programinę įrangą. PŪV įtakojamo triukšmo įvertinimui triukšmo skaičiavimai buvo atlikti 3 variantais. Pirmuoju variantu įvertinti stacionarūs ir mobilūs PŪV bei perspektyvoje tame pačiame žemės sklype numatomų vykdyti veiklų taršos šaltiniai. Antruoju variantu apskaičiuotas esamas transporto triukšmo lygis įvertinus vidutinius metinius paros eismo srautus Subedžio g. (161) ir Šiaulių pl. (A11). Trečiuoju variantu apskaičiuotas perspektyvinis transporto triukšmo lygis įvertinus vidutinius metinius paros eismo srautus Subedžio g. (161) ir Šiaulių pl. (A11) pridėjus PŪV transporto srautus.

Pagal atliktus skaičiavimus, PAV ataskaitos rengėjai daro išvadą, kad ties UAB „Anulėnų paukštynas“ žemės sklypo ribomis bei artimiausioje gyvenamojoje aplinkoje prognozuojamas PŪV (kartu įvertinus ir perspektyvines veiklas) įtakojamo triukšmo lygis visais paros periodais neviršija HN 33:2011 reglamentuojamų leidžiamų triukšmo ribinių dydžių gyvenamųjų pastatų (namų) ir visuomeninės paskirties pastatų aplinkoje, išskyrus transporto sukeliamą triukšmą. Apskaičiuotas perspektyvinis transporto triukšmo lygis artimiausioje gyvenamojoje aplinkoje, įvertinus vidutinius metinius paros eismo srautus Subedžio gatvėje (161) ir Šiaulių plente (A11) bei pridėjus PŪV transporto srautus, visais paros periodais neviršija HN 33:2011 reglamentuojamų leidžiamų triukšmo ribinių dydžių gyvenamųjų pastatų (namų) ir visuomeninės paskirties pastatų aplinkoje, veikiamoje transporto sukeliamo triukšmo.

***Informacija apie poveikį dirvožemiui ir žemės gelmėms***

Pagal PAV ataskaitą, planuojamos ūkinės veiklos poveikis dirvožemiui statybos metu bus laikinas ir nereikšmingas. Dėl PAV ataskaitoje numatytų kontrolės apsaugos priemonių avarinių situacijų prevencijai ir priemonių poveikio sumažinimui bei avarijų likvidavimui, PAV ataskaitos rengėjų nuomone, reikšmingo poveikio dirvožemiui tikimybė ekstremalių situacijų metu mažai tikėtina.

PAV ataskaitoje nurodyta, kad pastačius ir pradėjus eksploatuoti paukštyno pastatus ir įrenginius bei jiems dirbant normaliu eksploatacijos režimu, poveikio žemės gelmėms ir jų ištekliams (požeminiam vandeniui) nenumatoma. Pagal UAB „Vilniaus hidrogeologija“ pateiktą hipotetinį scenarijų ir atliktus skaičiavimus bei išvadas, net jei įvyktų avarija ir organinė tarša patektų į aplinką, įvertinus geologines ir hidrogeologines sąlygas, ji dėl ilgo migracijos laiko negalėtų kelti jokio pavojaus vandenvietėse išgaunamo gėlo bei mineralinio vandens kokybei, nes vien dėl taršos degradacijos/destrukcijos iš jos praktiškai nieko neliktų, taigi tarša nepasiektų ir neužterštų požeminio vandens. Nagrinėjamoje teritorijoje naudingųjų iškasenų telkinių nėra, todėl šiuo aspektu poveikio taip pat nebus.

PAV ataskaitoje nurodyta, kad poveikis žemės gelmių (geologiniams) komponentams gali būti objekto statybos metu, tačiau jis bus minimalus ir neturės reikšmingos įtakos kitiems aplinkos komponentams: hidrologiniam režimui, hidrografiniam tinklui, pelkėms, biotopams ir kt. Tai neturės įtakos galimų neigiamų geologinių procesų (įgriuvų, nuošliaužų ir pan.) pasireiškimui.

***Informacija apie poveikį visuomenės sveikatai***

PAV ataskaitos 4.9 skyriuje „Visuomenės sveikata“ pateikiamas poveikio visuomenės sveikatai vertinimas (toliau – PVSV). PAV ataskaitoje pateikta išvada, kad planuojamos ūkinės veiklos keliamo triukšmo viršnorminiai dydžiai prognozuojami tik sklypo ribose, už jų planuojamos ūkinės veiklos keliamas triukšmas įsilieja į foną, kurį sudaro intensyvaus transporto srautų keliamas triukšmas gretimuose keliuose. Numatomos triukšmo mažinimo priemonės. Įvertinus planuojamos ūkinės veiklos prognozuojamos taršos sklaidos skaičiavimo duomenis, PAV ataskaitos rengėjai daro išvadą, kad planuojamai ūkinei veiklai – vištų dedeklių auginimas (759 360 paukščių), (įvertinus ir perspektyvoje tame pačiame žemės sklype numatomų kiaušinių perdirbimo bei pašarų gamybos veiklų potencialias taršas), sanitarinės apsaugos zonos ribą galima nustatyti sutapdinant su UAB „Anulėnų paukštynas“ žemės sklypo ribomis, tik įgyvendinant 2-ąją ar 3-ąją planuojamos ūkinės veiklos poveikį aplinkai mažinančių priemonių įgyvendinimo alternatyvą, t.y. numačius ir įgyvendinus aplinkos oro taršos sumažinimo priemones, t.y. mėšlo džiovinimą ir oro teršalų valymo įrenginius. Planuojamos ūkinės veiklos poveikį aplinkai mažinančių priemonių įgyvendinimo 1 alternatyvos atveju pagal prognozuojamus aplinkos oro taršos ir kvapo rodiklių dydžius ūkinės veiklos sanitarinės apsaugos zonos ribos turėtų apimti didesnę teritoriją nei UAB „Anulėnų paukštynas“ žemės sklypo ribos bei apimti tam tikro dydžio gretimų žemės sklypų teritoriją.

***Informacija apie poveikį ekonominei – socialinei aplinkai***

Vykdant PŪV planuojama įdarbinti apie 20 darbuotojų, kartu įvertinus perspektyvines veiklas apie 70 darbuotojų.

PAV ataskaitoje pateiktas planuojamos ūkinės veiklos poveikio ekonominei – socialinei aplinkai bei šalies ekonomikai įvertinimas, kurį atliko UAB „Jostra“. Pateiktos išvados, kad dėl planuojamos ūkinės veiklos naujų darbo vietų sukūrimo ir dėl to sumažėsiančio nedarbo bei emigracijos mastų, demografinė situacija regione pagerės. Dėl planuojamos ūkinės veiklos pagerėsianti ekonominė rajono situacija darys teigiamą poveikį būsto sąlygoms regione. Sutapdinant UAB „Anulėnų paukštynas“ žemės sklypo ribas su planuojamos veiklos sanitarinės apsaugos zonos riba, poveikio teritorijų planavimui, t.y. gretimybėms žemės naudojimo apribojimai nebus nustatyti. Atsižvelgiant į tai, aplinkinių teritorijų žemės vertei planuojama ūkinė veikla neigiamo poveikio nedarys. Ekstremalios situacijos dėl paukščių ligų atveju verslo subjektams, kurių veikla nesusijusi su paukštininkyste, jokie veiklos arba kitokie apribojimai nebūtų taikomi. Kitoms pramonės šakoms įtakos nebus, jų veikla nebus paralyžiuota, taip pat nesutriks viešųjų įstaigų darbas. Nebus apribotas transporto judėjimas magistraliniame kelyje Šiauliai – Palanga. Pagal PAV ataskaitoje atliktus planuojamos ūkinės veiklos ekonominės – socialinės naudos skaičiavimus, vištų dedeklių auginimo sukuriama ekonominė-socialinė nauda šalies mastu sieks apie 21 923 859 Lt papildomos vertės per vienerius metus; vištų dedeklių auginimas su perspektyvinėmis numatomomis veiklomis (grūdų apyvarta ir pašarų gamyba) sieks apie 27 257 359 Lt.

***Informacija apie monitoringą***

Vadovaujantis Ūkio subjektų aplinkos monitoringo nuostatų, patvirtintų Lietuvos Respublikos aplinkos ministro 2009 m. rugsėjo 16 d. įsakymu Nr. D1-546 „Dėl ūkio subjektų aplinkos monitoringo nuostatų patvirtinimo“ reikalavimais PAV ataskaitoje numatoma vykdyti: ūkio subjekto taršos šaltinių išmetamų/išleidžiamų teršalų monitoringą, t.y. taršos šaltinių išmetamų į aplinkos orą teršalų monitoringą bei su nuotekomis išleidžiamų teršalų monitoringą; ūkio subjekto poveikio aplinkos oro kokybei (poveikio aplinkai) monitoringą: t.y. azoto dioksido ir amoniako monitoringą, paviršinio ir požeminio vandens monitoringą numatytose vietose.

Atsižvelgiant į ekspertų - Estonian, Latvian & Lithuanian Environment pastabas (2014 m. sausio 30 d Aplinkos apsaugos agentūros (toliau - Agentūra) raštas Nr. (2.6)-A4-445) rekomenduojama vykdyti ilgalaikį triukšmo lygio monitoringą numatytose vietose ant sklypo ribos. Kvapų monitoringas aplinkos ore nėra reglamentuojamas teisės aktais, tačiau atsižvelgiant į gyventojų pastabas, rekomenduojama planuojamame objekte įdiegti vidinę kvapų kontrolės sistemą, vykdyti kvapų monitoringą visų taršos šaltinių išmetimo taškuose – paukštidžių ir mėšlidės oro valymo įrenginiuose (oro valymo įrenginių darbo metu vykdoma stebėsena, visi kontroliuojami parametrai ir matavimų duomenys yra registruojami žurnale). Atsižvelgiant į PAV ataskaitos ekspertizės pateiktas pastabas planuojamos ūkinės veiklos organizatorius papildomai nurodė, kad objekto eksploatacijos metu nuolat bus vykdomi oro valymo įrenginių įeinančių ir išeinančių oro srautų parametrų matavimai, atliekami išleidžiamo vandens (amonio sulfato ar amoniakinio vandens) laboratoriniai tyrimai, kurie bus pateikiami kontrolei atitinkamoms institucijoms. Kadangi šalia planuojamo paukštyno yra Telšių miesto nuotekų valymo įrenginiai, kurie taip pat galėtų skleisti nemalonius kvapus, planuojama matomoje paukštyno teritorijos vietoje įrengti vėjarodę, kad nustatyti nuo kokio objekto gali sklisti nemalonūs kvapai. Tai ypač svarbu pučiant rytų vėjui, kadangi tuo metu kvapai nuo abiejų taršos šaltinių galėtų būti intensyvesni nei vien tik nuo planuojamos ūkinės veiklos.

Įvertinus PAV ataskaitos ekspertizės pastabas, Nacionalinio maisto ir veterinarijos rizikos vertinimo instituto išdėstytas išvadas bei visuomenės pageidavimus, PAV ataskaitoje papildomai išanalizuoti galimi avarijų scenarijai ir pateikiamas preliminarus ekstremalių situacijų valdymo plano turinys. PAV ataskaitoje pateikta planuojamos ūkinės veiklos rizikos analizė, išnagrinėtos galimos avarinės situacijos susijusios su pavojingų medžiagų išsiliejimu, technologinių mechanizmų naudojimu, galimomis paukščių ligų epidemijomis ir ekstremaliais gamtos reiškiniais, įvertintos galimos jų pasekmės bei numatytos prevencinės priemonės joms išvengti ar likviduoti.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. Planuojamai ūkinei veiklai bus taikomos technologijos, atitinkančios Geriausiai prieinamus gamybos būdus (toliau **–** GPGB)Europos Sąjungoje (naudojamiems pašarams, lesinimui, paukščių girdymui, mėšlo tvarkymui, išsiskiriančio amoniako, kvapų ir kietų dalelių mažinimui).

6.2. Buitinės nuotekos bus surenkamos ir projektuojamais ūkio buitinių nuotekų tinklais pateks į projektuojamą ūkio buitinių nuotekų siurblinę. Iš siurblinės spaudiminiais ūkio buitinių nuotekų tinklais nuotekos bus nuvedamos į Telšių miesto nuotekų valymo įrenginius. Technologinės nuotekos po paukštidžių plovimo bus surenkamos ir valomos pirminiuose nuotekų valymo įrenginiuose (įrenginiai bus parinkti ir suprojektuoti techninio projekto rengimo metu), po kurių projektuojamais nuotekų tinklais per siurblinę bus nuvedamos į Telšių miesto nuotekų valymo įrenginius.

6.3. Planuojamos ūkinės veiklos objekte bus vykdomas monitoringas vadovaujantis Ūkio subjektų aplinkos monitoringo nuostatų, patvirtintų LR Aplinkos ministro 2009 m. rugsėjo 16 d. įsakymu Nr. D1-546 reikalavimais.

6.4. PAV ataskaitoje numatytos šios galimo poveikio dirvožemiui ir žemės gelmėms sumažinimo priemonės eksploatacijos metu: mėšlo transportavimas uždarais transporteriais, sandėliavimas uždaroje mėšlidėje su nelaidžia danga, kietų dangų prie paukštidžių įrengimas, papildomų reikalavimų taikymas mėšlą vežančioms transporto priemonėms, susidariusio mėšlo perdavimas mėšlą perdirbančiai įmonei.

6.5. PAV ataskaitoje numatytos šios triukšmo mažinimo priemonės:

6.5.1. Paukštidžių vėdinimo įrenginiai montuojami pastato sienoje, uždaroje patalpoje, tai sumažina įrenginių keliamo triukšmo lygį aplinkoje.

6.5.2. Planuojamos ūkinės veiklos teritorijoje numatoma naudoti gerų akustinių ir vibraciją slopinančių charakteristikų transporto judėjimo kelių bei aikštelių dangas.

6.5.3. Planuojamos ūkinės veiklos teritorijos pietinę ribą nuo artimiausio gyventojo ir miesto pusės bei šiaurinę teritorijos ribą numatoma apželdinti greitai augančių vietovei būdingų želdinių juostomis.

6.5.4. Statinius sklype numatoma projektuoti taip, kad jie būtų kaip akustinis ekranas.

6.5.5. Rengiant techninę dokumentaciją turi būti numatytos priemonės, kad bendras triukšmo lygis ties žemės sklypo ribomis neviršytų Lietuvos higienos norma HN 33:2011„Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ reglamentuojamų triukšmo didžiausių leidžiamų ribinių dydžių visais paros periodais.

6.6. Planuojamos ūkinės veiklos oro taršos mažinimui paukštidėse ir mėšlidėje turi būti numatyti cheminiai ar biologiniai oro valymo įrenginiai, amoniako emisijas sumažinantys ne mažiau kaip 90%, kietų dalelių (cheminių oro valymo įrenginių atveju) arba 70% (biologinių oro valymo įrenginių atveju). Mechanine oro ištraukimo sistema oras paduodamas į paukštidės ir mėšlidės oro valymo įrenginius ir į aplinką išmetamas jau išvalytas. Projekte turi būti numatytas pastovus mėšlo šalinimas uždarais konvejeriais ir džiovinimas. Mėšlas saugomas tik džiovintas uždaroje mėšlidėje, kurioje įrengiama mechaninė oro ištraukimo sistema ir cheminiai oro valymo įrenginiai.

6.7. Planuojamos ūkinės veiklos metu susidarančių kvapų mažinimui bus naudojamos tos pačios technologijos, kaip ir oro taršos mažinimui. Naudojami GPGB būdai numatantys pastovų mėšlo šalinimą, džiovinimą ir valymo įrenginius, kurių efektyvumas kvapo valymui ne mažesnis negu 40% (cheminių oro valymo įrenginių atveju) arba 45% (biologinių oro valymo įrenginių atveju).

6.8. Biologinės taršos mažinimui planuojama naudoti specialias probiotinių preparatų kompozicijas paukštidžių patalpų, įrenginių, mėšlo, atliekų konteinerių, autotransporto ir teritorijos aplink paukštides ir mėšlides higienizavimui. Šios kompozicijos skirtos patogeninių mikroorganizmų slopinimui, ko pasėkoje užkertama galimybė paukščiams susirgti virusinėmis lygomis.

6.9. Vištoms susirgus virusinėmis lygomis, jas planuojama naikinti (deginti) UAB „Rietavo veterinarijos sanitarija” įmonėje, o kompetentingų institucijų sprendimu ir kitose šalutinių gyvūninių produktų tvarkymo įmonėse, veikiančiose Europos Sąjungos šalyse. Transportą, įrangą ir pan. planuojama dezinfekuoti, kad virusas (infekcija) nepaplistų už įmonės teritorijos ribų specialiomis probiotinėmis kompozicijomis planuojama apdoroti visą įmonės teritoriją.

6.10. PAV ataskaitoje išanalizuoti galimi avarijų scenarijai ir pateikiamas preliminarus ekstremalių situacijų valdymo plano turinys.

**61 Planuojamos ūkinės veiklos poveikio Europos ekologinio tinklo ,,Natura 2000“ teritorijoms reikšmingumas**

Planuojamos ūkinės veiklos vieta nepatenka į Europos ekologinio tinklo „Natura 2000“ teritorijas ir nedaro neigiamo poveikio šio tinklo teritorijoms, kadangi artimiausios saugomos ir „Natura 2000“ teritorijos nutolusios daugiau nei 5 kilometrų atstumu nuo planuojamos ūkinės veiklos, įvertinant tai, planuojamos ūkinės veiklos poveikio reikšmingumo „Natura 2000“ teritorijoms nustatymas – netikslingas.

**7. Pateiktos poveikio aplinkai vertinimo subjektų išvados:**

7.1. Telšių visuomenės sveikatos centras (toliau – TVSC) 2012-07-09 raštu Nr. IS-871 pateikė išvadą, kad derina PAV programą; 2014-09-04 raštu Nr. IS-1066 pateikė pastabas PAV ataskaitai. Po Agentūros 2014-09-22 d. prašymo Nr. (15.9)-A4-5253 pateikti išvadas dėl PAV ataskaitos ir planuojamos ūkinės veiklos galimybių, TVSC 2014-09-24 raštu Nr. IS-1147 pateikė išvadą, kad nepritaria PAV ataskaitai ir planuojamos ūkinės veiklos galimybėms.

7.2. Telšių rajono savivaldybės administracija 2012-07-12 raštu Nr. R7-1610 pateikė išvadą, kad derina PAV programą; Telšių rajono savivaldybės taryba 2014 m. liepos 7 d. sprendimu Nr. T1-247 „Dėl nepritarimo poveikio aplinkai vertinimo ataskaitai ir planuojamos ūkinės veiklos galimybėms“ nepritarė PAV ataskaitai ir planuojamos ūkinės veiklos galimybėms.

7.3. Kultūros paveldo departamento prie Kultūros ministerijos Telšių teritorinis padalinys 2012-06-27 raštu Nr. 2Te-413 pateikė išvadą dėl PAV programos, kad planuojama veikla neturės reikšmingos įtakos nekilnojamosioms kultūros vertybėms, todėl poveikio aplinkai vertinimas kultūros paveldo aspektu yra neprivalomas.

7.4. Telšių apskrities priešgaisrinė gelbėjimo valdyba 2012-06-29 raštu Nr. 3-386 (8.3) pritarė PAV programai; 2014-08-13 raštu Nr. 3-398 pateikė išvadą, kad pritaria PAV ataskaitai.

7.5. Valstybinė maisto ir veterinarijos tarnyba (toliau – VMVT) 2014-08-14 raštu Nr. B6-(1.9)-2060 pateikė išvadą, kad negali pritarti VMVT pateiktai PAV ataskaitai ir planuojamos ūkinės veiklos galimybėms ir pateikė pastabas PAV ataskaitai. Po Agentūros 2014-09-22 d. prašymo Nr. (15.9)-A4-5238 pateikti išvadas dėl PAV ataskaitos iš planuojamos ūkinės veiklos galimybių, VMVT 2014-09-23 raštu Nr. B6-(1.9)-2377 pateikė išvadą, kad nepritaria PAV ataskaitai ir planuojamos ūkinės veiklos galimybėms.

**8. Visuomenės informavimas ir dalyvavimas.**

Visuomenė apie parengtą PAV programą buvo informuota: respublikiniame laikraštyje „Lietuvos žinios“ (2012 m. gegužės 25 d. ir 30 d.), Telšių rajoniniame laikraštyje „Telšių žinios“ (2012 m. gegužės 25 d. ir birželio 1d.). Skelbimas buvo pakabintas Telšių rajono savivaldybės skelbimų lentoje (2012-05-30).

Gavus PAV subjektų išvadas PAV programa pateikta atsakingai institucijai –Agentūrai. Agentūra patvirtino PAV programą 2012-09-10 raštu Nr. (2.6)-A4-2937.

Apie PAV ataskaitos parengimą buvo paskelbta laikraštyje „Lietuvos žinios“ (2013 m. vasario 5 d.), laikraštyje „Telšių žinios“ (2013 m. vasario 5 d.), taip pat informuota skelbimais Telšių rajono savivaldybės, Degaičių seniūnijos skelbimų lentose. PAV ataskaita buvo eksponuota Degaičių seniūnijoje.

Pirmas viešas susirinkimas įvyko 2013 m. vasario 20 d. Degaičių seniūnijoje, Anulėnų g. 3, Degaičiai. PAV ataskaita eksponuota Degaičių seniūnijoje. Iki viešo susirinkimo visuomenės pasiūlymų nebuvo gauta. Susirinkimo metu gauta 11 visuomenės pasiūlymų, po susirinkimo 10 darbo dienų laikotarpyje – 1 pasiūlymas, į pasiūlymus buvo raštiškai atsakyta.

PŪV organizatorius suteikė galimybę visuomenės atstovams susipažinti su dviejuose Olandijos paukštynuose (Thielen Castenray ir Classens Oirlo Vastgoed BV) įrengtais ir sėkmingai eksploatuojamais INNO cheminio ir biologinio oro valymo įrenginiais. Minėti paukštynai pagal paukščių skaičių nėra analogiški, tačiau planuojamame paukštyne numatoma ta pati principinė oro valymo schema. Išvykoje į Olandijoje veikiančius paukštynus dalyvavo Telšių visuomenės sveikatos centro, Telšių rajono savivaldybės bei suinteresuotos visuomenės atstovai.

Po apsilankymo paukštynuose Telšių rajono savivaldybė pakvietė visuomenę, PŪV organizatorių ir PAV dokumentų rengėją atvykti į viešą susirinkimą aptarti išvykos metu aplankytus objektus. Susirinkimo metu suinteresuota visuomenė pateikė naują pasiūlymą, kurio metu išdėstė prašymą išnagrinėti papildomą poveikio mažinimo priemonių alternatyvą – įvertinti biologinių oro valymo įrenginių taikymo galimybę ir pateikti viešam susipažinimui. Taip pat pasiūlė atliekant vertinimą skaičiavimuose kompleksiškai su planuojama ūkine veikla – vištų dedeklių auginimu įvertinti perspektyvoje planuojamas gretutines veiklas, t.y. kiaušinių perdirbimo ir pašarų gamybos veiklas.

Antras viešas susirinkimas įvyko 2013 m. birželio 20 d. Telšių rajono savivaldybėje, Žemaitės g. 14, Telšiai. Susirinkimo metu buvo gauti suinteresuotos visuomenės pasiūlymai, į kuriuos buvo atsakyta raštu. Papildyta PAV ataskaita pateikta pakartotiniam derinimui PAV subjektams. Gavus PAV subjektų teigiamas išvadas PAV ataskaita 2013-08-13 raštu Nr. 7-206 buvo pateikta Agentūrai.

Agentūra pagal 2013 m. rugsėjo 30 d. sudarytą paslaugų sutartį Nr. 28TP-2013-65 planuojamos ūkinės veiklos „Vištų dedeklių auginimo Gaudikaičių k., Degaičių sen., Telšių r.“ PAV ataskaitai nagrinėti buvo pasitelkusi konsultantus – UAB “Estonian, Latvian & Lithuanian Environment”, kurie pateikė PAV ataskaitos ekspertizės išvadas. Agentūra 2013-10-23 ir 2013-10-25 pateikė pastabas PAV ataskaitai kartu su ekspertizės išvadomis. 2013 m. gruodžio 10 d. įvyko Agentūros organizuotas viešas PAV ataskaitos aptarimas (toliau - Svarstymas), jame dalyvavo konsultantai, PŪV organizatorius ir PAV dokumentų rengėjas, PAV subjektai ir suinteresuota visuomenė. Agentūra 2013-12-30 d. raštu Nr.(2.6)-A4-4859 pateikė pastabas PAV ataskaitai, pareikalavo pakartotinai organizuoti visuomenės viešą supažindinimą su PAV ataskaita ir derinimą su PAV subjektais ir informavo apie ketinimą įtrauki į PAV subjektus VMVT.

Informacija apie pakartotinį visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama:respublikiniame laikraštyje „Lietuvos žinios“ (2014 m. kovo 25 d.), Telšių rajoniniame laikraštyje „Telšių žinios“ (2014 m. kovo 25 d.). Skelbimas buvo pakabintas Telšių rajono savivaldybės administracijos skelbimų lentoje (2014-03-26). Visuomenės viešas supažindinimas su PAV ataskaita įvyko 2014 m. balandžio 10 d., 17 val., Telšių rajono savivaldybėje (Žemaitės g. 14, Telšiai). Viešajame supažindinime dalyvavo PAV dokumentų rengėjo atstovai, planuojamos ūkinės veiklos užsakovo atstovai, PAV subjektų atstovai, Telšių rajono savivaldybės tarybos nariai ir suinteresuotos visuomenės atstovai.

PAV ataskaitos viešo pristatymo metu ir po jo PAV dokumentų rengėjas gavo visuomenės pasiūlymų dėl planuojamos ūkinės veiklos, į kuriuos atsakė raštiškai. Taip pat po viešo supažindinimo su PAV ataskaita iki PAV ataskaitos pateikimo nagrinėti Agentūrai, atsakinga institucija gavo suinteresuotos visuomenės pasiūlymus.

Agentūra, gavusi PAV ataskaitą, 2014-09-19 Agentūros tinklalapyje paskelbė visuomenei apie gautą PAV ataskaitą bei nurodė iki kada visuomenė turi teisę kreiptis į atsakingą instituciją ir PAV subjektus jų kompetencijos klausimais, raštu pateikti informaciją dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant PAV procedūras. Agentūra, vadovaudamasi Lietuvos Respublikos planuojamos ūkinės veiklos poveikio aplinkai vertinimo įstatymo 10 str. 6 dalimi, pakvietė atvykti planuojamos ūkinės veiklos organizatorių (užsakovą), poveikio aplinkai vertinimo dokumentų rengėją, taip pat pasiūlymus/pastabas pateikusius suinteresuotos visuomenės atstovus, dalyvauti viešame susitikime (toliau **–** Viešas susitikimas) svarstant PAV ataskaitą, prieš priimant sprendimą dėl planuojamos ūkinės veiklos galimybių. Viešas susitikimas įvyko 2014 m. rugsėjo 24 d., 13 val., Telšių rajono savivaldybės salėje, adresu Žemaitės g. 14, Telšiai, parengtas protokolas Nr. A7-86 (Reg. 2014-10-01). Posėdyje dalyvavo PAV dokumentų rengėjo atstovai, planuojamos ūkinės veiklos užsakovo atstovai, PAV subjektų atstovai, Telšių rajono savivaldybės meras ir mero pavaduotojas, tarybos nariai ir suinteresuotos visuomenės atstovai. Po Viešo susitikimo iki priimant sprendimą, Agentūra gavo advokatės Sandros Bliuvaitės - Šulcienės, atstovaujančios Degaičių kaimo bendruomenei 2014-09-24 d. raštu (Agentūra reg. 2014-09-25 Nr. A3-6263), UAB „Baltijos mineralinių vandenų kompanija“ 2014-09-22 d. raštu Nr. 14-44 (Agentūra reg. 2014-09-25 Nr. A3-6261) ir AB „Žemaitijos pienas“ 2014-09-22 d. raštu Nr. SR-14-05-502 (Agentūra reg. 2014-09-25 Nr. A3-6262) pateiktus pasiūlymus/pastabas/išvadas dėl PAV ataskaitos.

**9. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą.**

Planuojama ūkinė veikla – Vištų dedeklių auginimas, Gaudikaičių k., Degaičių sen., Telšių r., pagal 2014-09-11 raštu Nr. AS-2075 pateiktą PAV ataskaitą ir vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 10 straipsnio 9 dalimi poveikio aplinkai požiūriu pasirinktoje vietoje neleistina.

Sprendimas priimtas Aplinkos apsaugos agentūros 2014-10-16 raštu Nr. (15.9)-A4-6203.

***Su sprendimu siejamos sąlygos:***

10.1. Planuojamos ūkinės veiklos užsakovas ar PAV dokumentų rengėjas, vadovaujantis Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašu, patvirtintu Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“, apie priimtą sprendimą turi informuoti visuomenę.

***Pagrindiniai motyvai, kuriais buvo remtasi priimant sprendimą:***

11.1. Parengtai poveikio aplinkai vertinimo ataskaitai ir planuojamos ūkinės veiklos galimybėms pagal pateiktą PAV ataskaitą nepritarė 3 iš 4 PAV ataskaitą išnagrinėjusių PAV subjektų: Telšių rajono savivaldybės taryba, TVSC, VMVT.

11.2. Suinteresuotos visuomenės (Degaičių kaimo bendruomenės, AB „Žemaitijos pienas”, UAB „Baltijos mineralinių vandenų kompanija“) išreikšti prieštaravimai planuojamai ūkinei veiklai (esminiai prieštaravimai: planuojama ūkinė veikla prieštarauja Bendrajam planui; teisės aktams reglamentuojantiems sanitarines apsaugos zonas, PAV ataskaitoje neaprašyti ir nenurodyti pagal teisės aktus privalomi naudoti pakratai. Visuomenė atkreipė dėmesį į PAV ataskaitos trūkumus triukšmo ir kvapo aspektais. Visuomenės nuomone PAV ataskaitoje nėra privalomų pateikti duomenų, leidžiančių pagrįstai teigti, kad planuojamos ūkinės veiklos atveju tarša ties sklypo ribomis neviršys teisės aktuose nustatytų ribinių taršos verčių ir todėl normatyvinė 1000 m sanitarinė apsaugos zona galėtų būti sutapatinta su sklypo ribomis). Pasiūlymai nepritarti planuojamai ūkinei veiklai viso poveikio aplinkai vertinimo proceso metu buvo teikiami Lietuvos Respublikos Prezidentei, Lietuvos Respublikos aplinkos ministerijai, Agentūrai.

Suinteresuotos visuomenės prieštaravimų pagrįstumą pagrindžia PAV subjektų išvados, kurių esminiai motyvai pateikti žemiau.

11.3. Planuojama ūkinė veikla prieštarauja Bendrojo plano sprendiniams. Planuojamos ūkinės veiklos teritorija patenka į perspektyvių gyvenamųjų vietovių įtakos arealų zoną, šios zonos arealuose prioritetas teikiamas gyvenamųjų vietovių plėtrai ir individualiai statybai, o žemės ūkio veikla šioje zonoje turi būti plėtojama orientuojant ūkinius subjektus kurti nedidelio ploto, bet intensyvios gamybos ūkius, kurie specializuotųsi miestų ir miestelių gyventojų poreikių tenkinimui. Telšių rajono savivaldybės taryba **–** institucija atsakinga už teritorijų planavimą pateikė išvadą, kad „Planuojama ūkinė veikla dėl savo pobūdžio, masto ir poveikio aplinkai yra nesuderinama su šiais Telšių rajono savivaldybės teritorijos bendrojo plano sprendiniais **–** planuojamos ūkinės veiklos įgyvendinimas užkirstų kelią gyvenamųjų vietovių plėtrai ir individualiai statybai minėtoje zonoje bei atitinkamai paneigtų jai nustatytą gyvenamųjų vietovių plėtros ir individualios statybos prioritetą, be to, ši veikla nėra orientuota į Telšių miesto ir aplinkinių miestelių gyventojų poreikių tenkinimą, t. y. neatitinka Telšių rajono savivaldybės teritorijos bendrojo plano sprendinių ir pasirinktoje teritorijoje nėra galima.“

Be to, pagal Lietuvos Respublikos Vyriausybės 1992 m. gegužės 12 d. nutarimu Nr. 343 “Dėl specialiųjų žemės ir miško sąlygų patvirtinimo” patvirtintų Specialiųjų žemės ir miško naudojimo sąlygų (toliau **–** Sąlygos) 74 punkto nuostatos draudžia statyti gyvenamuosius namus sanitarinės apsaugos zonose, tai patvirtina, kad nebus įgyvendintas Bendrojo plano sprendinys – teikti prioritetą gyvenamųjų vietovių plėtrai. PAV ataskaitoje dokumentų rengėjas nurodė, kad sanitarinę apsaugos zoną ketinama sutapatinti su sklypo riba, tačiau TVSC (institucija atsakinga už sveikatos apsaugą ir sanitarines apsaugos zonas) su sklypo riba sutapatintos sanitarinės apsaugos zonos nepatvirtino ir nepritarė PAV ataskaitai bei planuojamos ūkinės veiklos galimybėms.

11.4. Planuojama ūkinė veikla prieštarauja Sąlygų 73 punkto ir 74 punkto nuostatoms. Sąlygų 73 punkto nuostata, pastatų, kuriuose laikomi ūkiniai gyvūnai (šiuo atveju planuojama laikyti 5315,5 SG) su esančiais prie jų mėšlo ir srutų kaupimo įrenginiais arba be jų, sanitarinės apsaugos zonos dydis yra 1000 m. Vadovaujantis Sąlygų 74 punkto reikalavimais: „Pastatų, kuriuose laikomi ūkiniai gyvūnai, sanitarinėse apsaugos zonose draudžiama statyti gyvenamuosius namus ir visuomeninius objektus, išskyrus objektus, aptarnaujančius įmonę ar ūkininko ūkį ir (ar) su įmonės ar ūkininko ūkio ūkine veikla susijusius objektus. Esamus pastatus, kuriuose laikomi ūkiniai gyvūnai ir kurių sanitarinėse apsaugos zonose yra gyvenamųjų namų ir (ar) visuomeninių objektų, galima rekonstruoti tik įstatymuose ir kituose teisės aktuose nustatyta tvarka nustačius, kad ūkinė veikla nedarys neigiamos įtakos visuomenės sveikatai. Ši nuostata taikoma tik tuo atveju, kai rekonstravimo tikslas yra keisti ūkinės komercinės veiklos rūšį, didinti laikomų ūkinių gyvūnų skaičių“. Artimiausio gyvenamojo namo sklypas ribojasi su planuojamo paukštyno teritorija ir patenka į normatyvinės Sąlygų 73 punkte nurodytos sanitarinės apsaugos zonos ribas. Vykdant planuojamą ūkinę veiklą bus išplėstos ūkinės veiklos apimtys nuo 337,4 SG (pagal turimą TIPK) iki 5315,5 SG, tai besąlygiškai reikalauja esamo komplekso rekonstrukcijos ir atnaujinimo bei sanitarinių apsaugos zonų tikslinimo. TVSC **–** institucija atsakinga už sveikatos apsaugą nepritarė PAV ataskaitai ir planuojamos ūkinės veiklos galimybėms.

11.5. Nors PAV ataskaitoje numatyta, kad planuojamos ūkinės veiklos metu pakratų vištoms nebus naudojama, pasikapstymui ir lesiojimui numatytos specialios, patentuotos plastikinės plokštelės, tačiau VMVT (institucija turinti užtikrinti, kad už dedeklių vištų laikymą atsakingi asmenys vykdytų ūkinės paskirties gyvūnų gerovės reikalavimus ir aukščiau minėtus reikalavimus), nepritarė PAV ataskaitai ir planuojamos ūkinės veiklos galimybėms, nurodydama, kad vištų dedeklių laikymo sąlygos prieštarauja Dedeklių vištų laikymo minimalių standartų ir apsaugos reikalavimų, patvirtintų Lietuvos Respublikos valstybinės maisto ir veterinarijos tarnybos direktoriaus 2001 m. sausio 5 d. įsakymu Nr. 9 „Dėl dedeklių vištų laikymo minimalių standartų ir apsaugos reikalavimų“ 13.1.3. punktui, kuriame nurodyta, kad dedeklės vištos privalo turėti pakratų, kurie tinkami lesiojimui ir kapstymuisi.

11.6. Pagal PAV įstatymo 2 straipsnio 6 dalyje pateikiamą sąvoką PAV subjektais laikomos valstybės ir savivaldybių institucijos, nagrinėjančios poveikio aplinkai vertinimo programas bei ataskaitas ir pagal savo kompetenciją teikiančios išvadas. Pagal šio įstatymo 9 straipsnio 3 dalį PAV ataskaitą tikrina visi PAV subjektai ir vertina, ar išsamiai išnagrinėti jų kompetencijai priskirti klausimai. Dėl šios priežasties Agentūra pagal kompetenciją pateiktas PAV subjektų išvadas ir 11.3, 11.4, 11.5 papunkčiuose nurodytus jų motyvus laiko vienu iš esminių argumentų, pagrindžiančių šį sprendimą.

**10. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje.**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311 Vilnius, tel.: +370 70662024, +370 70662033.